Wie z Frankriich hai sich au z Basel im 18. Johrhundert ufklärerische Gedangge afo verbreite, und wo dört d Revolution usbrochen isch, hai au z Basel d Patriote, wo Reforme verlangt hai, die konservative Chreft chönne überzüüge, ass öbbis müess bassiere. So het am 21. Septämber 1789 dr Abel Merian e Vorstoss in dere Richdig gmacht und im Juli 1790 het d Stadt Liestel e Petition iigreicht und am 20. Dezämber 1790 het der Grooss Root denn d Liibeigeschaft ufghobe, het aber die meiste Abgoobe, wo mit ere verbunde gsi si, lo si. S Laufedaal und s Birsegg, wo denn no zum Fürstbistum Basel ghört hai, hai scho bald d Uswirkige vo der Revolution im Nochberland afo spüre, z Basel isch s aber vorläufig no ruehig bliibe. Erst gege s Ändi vom Johr 1797 hai sich d Machtverheltnis in der Stadt afo verändere, d Patriote under der Füehrig vom Oberstzumftmeister Peter Ochs si an s Rueder cho und d Baselbieter hai non e chli nochghulfe, wo si d Schlösser vo de Landsvögt, d Waldeburg, d Farnsburg zwüsche Gälterchinde und Buus und d Homburg z Buckte abebrennt hai. Am 20. Januar 1798 het d Landschaft e Freiheitspatent übercho und me het afo e Verfassig schriibe. Aber bevor die fertig gsi isch, isch am 12.April 1798 die Helvetischi Republik usgrüeft worde, und die indiräkt gwehlti Basler Nationalversammlig, wo sit em Februar gregiert het, het sich ufglöst.